FAQS - El Butlletí de Llagostera
“Col·lectiu de coordinació” en lloc de “col·lectiu de redacció”?
Sí, és un petit canvi de concepte que explica com enfoquem el projecte: qui genera la major part del gruix del contingut no som nosaltres sinó la gent del poble. Nosaltres ens dediquem, bàsicament, a coordinar: la publicitat, els col·laboradors, les seccions, etc. Si volem que El Butlletí perduri, cal que tothom se’l faci i senti seu.
Quina tasca feu, des del col·lectiu de coordinació?
A grans trets, garantim l’aparició bianual de la revista en format paper i vetllem pel correcte funcionament de la versió digital on ara et trobes. Evidentment, si entrem en detall pots imaginar que la feina és molta perquè l’engranatge -que inclou més d’un centenar de persones- funcioni.
Recorda que tot ho fem des del voluntariat, que som un grup obert que necessitarà anar renovant-se i que tota ajuda és benvinguda!
Quan surt la revista d’El Butlletí?
El format paper d’El Butlletí surt dos cops a l’any: pels volts de la Festa Major (set setmanes després de Setmana Santa, per la segona Pasqua) i per Nadal.
On puc comprar-la, la revista? A quin preu?
Pots adquirir la revista a qualsevol dels següents punts de venda:
Llibreria Sureda (Plaça Catalunya, 15)
Swing Cafè (Plaça Catalunya, 7)
Can Madí (Carrer dels Almogàvers, 8)
Casino Llagosterenc (Plaça Catalunya, 6)
Puc Musical Modoni (Plaça Barceloneta, 6)
Pel que fa al cost, mantenim el mateix de l’etapa anterior: 3,5€ l’exemplar.
Com és i de què parla, la revista?
La revista té un gruix aproximat d’unes 100 pàgines i se n’editen 350 exemplars.
Les seves seccions principals són:
l’Editorial: on el col·lectiu de coordinació expressem la nostra opinió i posicionament sobre aspectes més o menys generals.
Política i societat: on es combinarà l’actualitat de la política institucional i de les diferents formacions polítiques amb reportatges i entrevistes sobre àmbits diversos que afecten, d’alguna manera, la idea del bé comú.
Patrimoni: que es divideix en Patrimoni humà (entrevistes, retrats o biografies de persones destacades en algun àmbit concret), Patrimoni històric (on l’Arxiu Municipal coordina un grup d’historiadors perquè publiquin una sèrie d’articles) i Patrimoni paisatgístic (relatiu a l’entorn i el patrimoni natural del municipi).
Miscel·lània: una mena de calaix de sastre amb textos que aporten els col·laboradors de temàtica i naturalesa molt variada.
Contes i narracions: literatura en estat pur.
Aquesta pregunta ens va semblar oportú respondre-la al nostre primer article penjat al web com a col·lectiu de coordinació. No et preocupis: pots enllaçar-hi clicant aquí.
Es poden deixar comentaris, als articles del digital?
No. Lamentablement, els comentaris acostumen a acabar en faltes de respecte i desconsideracions cap a l’autor des de la màscara de l’anonimat. Volem que els nostres col·laboradors puguin expressar-se amb calma i llibertat.
Evidentment, sempre que es comparteixi algun dels articles a través de les xarxes socials, allí podran generar-se observacions de les quals no ens fem responsables.
Quin contingut anirà al digital i quin al paper?
Els articles d’opinió i vinculats a l’actualitat tenen més sentit en el format digital mentre que reportatges atemporals o sobre qüestions de patrimoni cobren tot el valor dins la revista.
Ara bé, el col·lectiu de coordinació es reserva el dret de publicar a la revista algun dels materials que hagin aparegut prèviament al digital, ja sigui pel seu interès o perquè la temàtica es manté vigent.
Puc col·laborar amb el projecte d’El Butlletí? Com?
I tant! Contacta’ns a través d’aquest web, explica’ns la teva idea o proposta i ho valorarem conjuntament per trobar un punt d’equilibri on totes les parts ens hi puguem sentir còmodes. Necessitem mans i caps sumant-se al projecte amb actitud positiva i esperit constructiu!
Què en serà, dels Premis Culturals Butlletí?
Aquest any 2018 no s’han pogut celebrar però confiem que podrem recuperar-los a partir de 2019 a través d’una comissió EXTERNA al col·lectiu de coordinació. Tot dependrà, com sempre, de si hi ha gent disposada a mantenir-los.
Com es finança, El Butlletí?
Com a entitat cultural que som, comptem amb una subvenció per part de l’Ajuntament de Llagostera. Fins ara l’ajut era de 4.000€ però per a aquest exercici 2018 s’ha reduït a 3.500€.
L’altra font importantíssima de finançament són els anunciants que paguen una quota anual a canvi de nosaltres publicitar -a la revista i al digital- els seus negocis o projectes empresarials.
Tinc un negoci i vull col·laborar anunciant-me a El Butlletí. Què he de fer?
Contacta’ns, dóna’ns el teu número de telèfon i et trucarem per explicar-te les condicions. Tenim alguns espais importants de la revista -com la contraportada o alguna pàgines internes- disponibles per a la publicitat!